‘Transitorower’ in blouligvoertuig betrapArgieffoto ŉ Vermeende transitorower is in die Johannesburgse sakesentrum in hegtenis geneem toe hy met ŉ motor met flitsende blou ligte rondgery het. Kapt. Kay Makhubele, woordvoerder van die polisie, het gesê polisiebeamptes was Dinsdag besig met roetinepatrollie toe hulle ŉ verdagte silwer Mercedes Benz-motor met flitsende blou ligte en ŉ sirene opgemerk het. Hulle het die voertuig genader en by nadere ondersoek vasgestel die voertuig se nommerplaat was vervals. “Die polisie se voorlopige ondersoek het aan die lig gebring dat die bestuurder gesoek word in verband met ŉ transitorooftog in KwaZulu-Natal verlede jaar,” het Makhubele gesê. Die 42-jarige verdagte sal binnekort in die Johannesburg-landdroshof verskyn op aanklag van besit van ŉ vermoedelik gesteelde motor en oortreding van die Verkeerswet. Hy sal dan na KwaZulu-Natal geneem word waar hy in verband met die transitorooftog in die hof sal verskyn.